መንግሥት በትግራይ ክልል ያለ ፈቃድ በተንቀሳቀሱ የተመድ ሠራተኞች ላይ መተኮሱን ተናገረ
በትግራይ ክልል ከተፈቀደላቸው ሥፍራ ውጪ ሲንቀሳቀሱ የነበሩ የተባበሩት መንግሥታት ድርጅት (ተመድ) ሠራተኞች ላይ እንደተተኮሰባቸውና ሠራተኞቹም በወቅቱ በቁጥጥር ሥር ውለው እንደነበረ መንግሥት አስታወቀ፡፡እሑድ ኅዳር 27 ቀን 2013 ዓ.ም. ከተፈቀዱላቸው የመንቀሳቀሻ ሥፍራዎች ውጪ በመሄድ ሦስተኛ ኬላ ሊጥሱ ሲሞክሩ የነበሩ የተወሰኑ የተመድ ሠራተኞች ላይ የፀጥታ ኃይሎች መተኮሳቸውንና ሠራተኞቹም መታሰራቸውን የገለጹት፣ የአስቸኳይ ጊዜ አዋጅ ኮማንድ ፖስት ቃል አቀባይ ሬድዋን ሁሴን (አምባሳደር) ናቸው፡፡በውጭ ጉዳይ ሚኒስቴር አዳራሽ በወቅታዊ ጉዳዮችና በትግራይ ክልል ባለው የሰብዓዊ ዕርዳታ ሥርጭት ላይ ከብሔራዊ የአደጋ ሥጋት ሥራ አመራር ኮሚሽነር አቶ ምትኩ ካሳ ጋር በመሆን መግለጫ የሰጡት ሬድዋን (አምባሳደር)፣ እነዚህ ሰዎች እንዲንቀሳቀሱ ከተፈቀደላቸው ሥፍራ ውጪ ለመንቀሳቀስ ባደረጉት ሙከራ ሁለት ኬላዎችን ጥሰው ከሄዱ በኋላ ሦስተኛውን ለመጣስ ሲሞክሩ፣ ተተኩሶባቸው እንደታሰሩና ከቆይታ በኋላ እንደተፈቱ አስታውቀዋል፡፡‹‹ይኼ ሕግ አልባና ባለቤት አልባ አገር አይደለም፡፡ በኢትዮጵያ ያልተገደበ መንቀሳቀሻ የሚባል ነገር በፍፁም የለም፤›› ሲሉም አስረድተዋል፡፡ ቃል አቀባዩ አክለውም መንግሥት የሚመራው የሰብዓዊ ዕርዳታ እንዲኖር ከተባበሩት መንግሥታት ድርጅት ጋር ስምምነት ላይ የደረሰ ቢሆንም፣ መንግሥት ድጋፍ በሚሻ ጊዜ እነዚህን ድጋፍ የሚሰጡ ድርጅቶች ያሳትፋል ብለዋል፡፡ ‹‹መቼም ቢሆን እኛ በዚህ ሥፍራ መግባት የደኅንነት ሥጋት አለው ካልን የተባበሩት መንግሥታት ድርጅትም ሆነ ሌሎች ድጋፍ አድራጊዎች ለዚህ መገዛት ይኖርባቸዋል፤›› ሲሉም አክለዋል፡፡አገሪቱ መንግሥት ያላትና በሰሜኑ ክፍል ብቻ ችግር የገጠማት ሆና ሳለ፣ ‹‹እነዚህ የተመድ ሠራተኞች መግባት የማይገባቸው ሥፍራ እንዳለ ተነግሯቸው ነበር፡፡ ነገር ግን እነዚህ ሰዎች ጀብዳዊ አሰሳ ለማድረግ ሲሹ ነበር፡፡ ሁለት ኬላዎችን በመጣስ በፍጥነት ሲያሽከረክሩና እንዳይሄዱ ወደ ተነገራቸው ሥፍራ ሲገሰግሱ ነበር፤›› ብለዋል፡፡‹‹ይህች ኢትዮጵያ መሆኗ በግልጽ መታወቅ ይኖርበታል፡፡ በሺዎች ዓመታት የሚቆጠሩ የአገርነት ልምድ ያላት አገር ናት፡፡ ማንም እንዳሻው መሆን አይችልም፡፡ አትሂዱ ከተባሉ አለመሄድ ነው ያለባቸው፡፡ የመንግሥትን ማሳሰቢያ ችላ በማለት በማናለብኝነት መንቀሳቀስ አይችሉም፤›› ሲሉ አስረግጠዋል፡፡ስለዚህም ‹‹የተባበሩት መንግሥታት ድርጅት ከኢትዮጵያ ጋር ይተባበራል በሚል ነው እንጂ ውሳኔው የኢትዮጵያ ነው›› በማለት፣ ለዚህ ስኬት ግን ድጋፍና ዕርዳታ ያስፈልጋል ብለዋል፡፡ ‹‹ነገር የምንመራውና የምናስተባብረው እኛ ነን፤›› በማለት አስታውቀዋል፡፡ ‹‹አንዳንዶች እንዳሻቸው መንቀሳቀስ አይችሉም፣ አይፈቀድላቸውምም፤›› ሲሉም አምባሳደሩ አሳስበዋል፡፡ይኼ ክልከላ በዋናነት ከደኅንነት ጋር የተገናኘ መሆኑን በመግለጽ፣ በተለያዩ አካባቢዎች አሁንም ድረስ ተበትነው ያሉ የልዩ ኃይልና የሚሊሻ አባላት ተኩስ እየከፈቱ እንደሚገኙ አረጋግጠዋል፡፡ ስለዚህም ጋዜጠኞችም ሆኑ ሌሎች አካላት በክልሉ ያለ ገደብ መንቀሳቀስ የሚፈቀድላቸው ሙሉ ለሙሉ ሰላም ሲፈጠርና ደኅንነት ሲረጋገጥ ነው ብለዋል፡፡